ועדת הכספים, כנסת 24, פרוטוקול מספר 238, 2022-03-03 01:05

אלכס קושניר: היום כבר 3 במרס, ל' באדר א' התשפ"ב.

אלכס קושניר: אנחנו מתחילים את דיוני הוועדה, על הפרק יש לנו אישור מסגרת ערבות מדינה לחברות התעופה הישראליות עבור הפעלת קווי תעופה בקו ישראל רוסיה.

אלכס קושניר: לאור המצב באזור הזה, חברות הביטוח אינן מוכנות לבטח את הטיסות לרוסיה וממנה.

אלכס קושניר: מדינת ישראל החליטה שהיא תעניק ערבות בעצמה, ובכך תשאיר קו אווירי ישיר בין שתי המדינות לטובת אזרחי ישראל ויהודים שרוצים לשוב ארצה.

אלכס קושניר: צריך להבין ולזכור שישנה קהילה מאוד מאוד גדולה שכוללת כ-600,000 יהודים שמתגוררים ברחבי הפדרציה הרוסית, בנוסף לכך יש בין 45,000 ל-65,000 ישראלים שכרגע נמצאים על אדמת הפדרציה הרוסית, ולכן אנחנו חייבים לעשות את הפעולה הזאת על מנת לא לנתק איתם קשר ולאפשר להם לחזור הביתה.

אלכס קושניר: הדיון הזה מתקיים לאחר שקיבלתי הסכמה מכל חברי הוועדה לקיים אותו.

אלכס קושניר: אנחנו כולנו נמצאים במליאה, עושים את זה כאשר במליאה כרגע דנים על הצעות לסדר, קיבלנו גם אישור מיושב-ראש הכנסת לקיים את הדיון הזה ואני אבקש מהחשב הכללי שנמצא בזום, או נציג של החשב הכללי, להציג לנו את המתווה.

אלכס קושניר: גל לנדו, בבקשה.

גל לנדו: שלום, ערב טוב.

גל לנדו: תודה רבה לחברי הוועדה על ההתכנסות המהירה וההיענות.

גל לנדו: אני אציג את הבקשה בקצרה.

גל לנדו: כפי שהיושב-ראש אמר, אנחנו מבקשים מוועדת כספים להעמיד ערבות מדינה לחברות התעופה על מנת שאלו יוכלו להמשיך להפעיל טיסות בקו ישראל רוסיה.

גל לנדו: ערבות המדינה בעצם תכסה סיכונים או נזקים שייגרמו למטוסים ולטיסות בקו הזה במקום חברות הביטוח הפרטיות, לאור זה שחברות הביטוח לא יכסו נזקים שייגרמו שם בגלל הסנקציות שמופעלות על רוסיה.

גל לנדו: הם, בהתאם לדין החל עליהם, יש להם סעיף שמחריג מהפוליסה נזקים שייגרמו בקו הזה, ועל מנת להמשיך להפעיל את הקו, מדינת ישראל מעוניינת להעמיד ערבות מדינה לנושא.

גל לנדו: זו בקצרה הבקשה.

גל לנדו: זו בקשה מוגבלת בזמן לטווח קצר, שבוע בלבד, לטיסות שיפעילו החברות.

גל לנדו: זה נועד כדי באמת לשמור על הקו פתוח, ולולא ערבות המדינה לא נוכל להפעיל את הטיסות.

אלכס קושניר: אוקיי.

אלכס קושניר: תודה רבה.

אלכס קושניר: מנכ"לית משרד התחבורה נמצאת איתנו?

אלכס קושניר: בוקר טוב, מיכל פרנק.

מיכל פרנק: שלום, היושב-ראש.

מיכל פרנק: קודם כול, תודה רבה על ההיענות המהירה שלכם בכנסת וגם של כל הקולגות שלנו.

מיכל פרנק: הבעיה הזאת, מטבע המצב המורכב הזה, התעוררה בשעות המאוחרות היום אחר הצוהריים, ובעצם מטבע הדברים ללא ביטוח כחברה מסחרית שנושאת נוסעים אזרחיים, החברה אינה יכולה לנסוע, ולמעשה זה עלה לדרג המדיני לשאלה האם אנחנו יכולים להתמודד כרגע עם זה שהקו לא מתפקד.

מיכל פרנק: כפי שאתה ציינת, יש קהילה יהודית גדולה מאוד ויחסים ערים מאוד בתעופה בין ישראל למוסקבה וליעדים ברוסיה.

מיכל פרנק: בנוסף לזה יש הערכה שיש עשרות אלפי בעלי אזרחות ישראלית שנמצאים כרגע במדינות האלה, ובניגוד אולי לאוקראינה וליעדים אחרים שדיברנו עליהם, לא הייתה התרעה בפרק זמן שבו הם ידעו שיש להם אופציה או שחשוב שהם יגיעו לארץ, ובעצם ההחלטה המדינית היא שבעת הזו המדינה מבקשת להשאיר את הקו הזה פתוח מבחינת התעופה הישראלית.

מיכל פרנק: באופן רגיל יש שתי טיסות יומיות של אל על למוסקבה ויש גם שתי טיסות מקבילות של חברת התעופה של אירופלוט.

מיכל פרנק: כרגע, למעשה משרד האוצר ייכנס לנעלי חברות הביטוח ככל שהפוליסות הרגילות אינן חלות בנסיבות המדיניות והבין-לאומיות שנוצרו.

מיכל פרנק: בקשתנו היא שתאשרו לחשב הכללי לתת ערבות מטעם מדינת ישראל לאל על מנת שתוכל להמשיך את טיסותיה.

מיכל פרנק: תודה.

אלכס קושניר: תודה רבה.

אלכס קושניר: נציגי אל על, מישהו רוצה להגיד משהו?

אלכס קושניר: יצחק אליאב, יורם חטב.

יצחק אליאב: יצחק אליאב, סמנכ"ל הכספים של אל על.

יצחק אליאב: אין לנו מה להוסיף.

יצחק אליאב: אני חושב שמיכל וגל תיארו נכונה את המצב.

אלכס קושניר: אוקיי.

אלכס קושניר: תודה רבה.

אלכס קושניר: שאלות, חברי הכנסת.

ינון אזולאי: תודה רבה.

ינון אזולאי: קודם כול, באמת צריך לפתוח בהתנצלות לעובדים המסורים שהגיעו בשעה כזאת אבל גם הם נקראו לצו השעה.

ינון אזולאי: אנחנו מבחינתנו, עובדי הוועדה, נתחייב לכם שזה לא ייקח יותר משעתיים, בעזרת השם, כדי שתוכלו גם לחזור הלילה לישון.

ינון אזולאי: יחד עם זאת, מדברים על רוסיה.

ינון אזולאי: ומה קורה עם אוקראינה?

ינון אזולאי: הכול בסדר?

ינון אזולאי: שם אין סיכון?

ינון אזולאי: שם כן יש את החברות שמובילות הלוך-חזור?

מיכל פרנק: באוקראינה אין טיסות כבר למעלה משבוע, פשוט אין טיסות בין-לאומיות.

ולדימיר בליאק: באוקראינה אין טיסות.

אלכס קושניר: המרחב האווירי סגור לגמרי.

ינון אזולאי: מי שמגיע משם, הרי אנחנו מביאים משם, איך הם מגיעים?

אלכס קושניר: הם חוצים את הגבול היבשתי.

ינון אזולאי: דרך רומניה.

אלכס קושניר: רומניה, הונגריה.

ולדימיר בליאק: פולין, סלובקיה, הונגריה.

ינון אזולאי: ושם הכול בסדר?

ינון אזולאי: אני שואל שאלה עניינית.

ינון אזולאי: אין שום בעיה, אנחנו לא מזהים שם איזושהי בעיה.

אלכס קושניר: אין ביטוח כי המרחב האווירי סגור ולא טסים.

יורם חטב: יש בעיה של ביטוח באוקראינה.

יורם חטב: המבטחים הסירו את הביטוחים לגמרי מאוקראינה.

ולדימיר בליאק: אנחנו לא מדברים על אוקראינה.

ולדימיר בליאק: אנחנו מדברים על פולין, סלובקיה, הונגריה ורומניה.

יורם חטב: רק על אוקראינה, ורוסיה עכשיו על הפרק בגלל הסנקציות.

ינון אזולאי: ברוסיה, מבחינתכם, אם יש ביטוח על כמה טיסות מדובר?

יצחק אליאב: כמו שמיכל אמרה, שתי טיסות ביום.

יצחק אליאב: לקייב זה לא רלוונטי.

ינון אזולאי: לפי מה שאנחנו מבינים, יכול להיות שיהיה ביקוש ליותר טיסות.

ינון אזולאי: האם אתם ערוכים להגביר את זה והאם הערבות מספיקה גם להגביר את הטיסות?

יצחק אליאב: אין בעיה בכמות הטיסות.

יצחק אליאב: הערבות מייצגת סכום של רכוש, חבויות וצד ג', ללא שום קשר להיקף הטיסות.

יצחק אליאב: זה סכום גלובלי.

ינון אזולאי: כתבתם בבקשה שהיקף הכיסוי שיינתן במסגרת הערבות ותנאי הכיסוי לא יעלו על תנאי הפריסה הקיימת של החברות, אז כנראה זה לא משהו שהוא מעבר לכך?

יצחק אליאב: הכוונה שהמדינה נכנסת לנעלי חברת הביטוח בדיוק בנקודה שבה הוטלו סנקציות, והמבטחים החריגו את רוסיה, בנקודה הזאת בלבד.

גל לנדו: כפי שאיציק הסביר, המדינה בעצם תיכנס לנעלי המבטחים באותם תנאים, תחת אותו כיסוי.

גל לנדו: אנחנו לא מבקשים להיטיב או להוריד, זה בדיוק אותו כיסוי כדי שיוכלו להמשיך את הטיסות כסדרן.

ינון אזולאי: והפיצוי הוא על רכוש?

גל לנדו: הפיצוי על רכוש זה התייחסות לכך שבמקרה שיש נזק, קרן מס רכוש יכולה לפצות.

גל לנדו: במקרה כזה, כמובן שהכספים יעברו למדינה לאחר שזו שילמה קודם לכן את כספי הביטוח לאל על.

ינון אזולאי: מה קורה עם נזקי גוף במקרה של תקיפה של המטוס?

ינון אזולאי: האם גם שם יש ביטוח?

יורם חטב: שלום, יורם חטב, אני אחראי על הביטוחים באל על.

יורם חטב: נזקי גוף – מלחמה או לא מלחמה, חלילה קורית תקלה במטוס – מכוסים בביטוחים שונים.

יורם חטב: הערבות מתייחסת לכלל הביטוחים שמהווים את המעטפת הביטוחית של חברת תעופה, על פי הגבולות שלה.

יורם חטב: נזקי גוף, או מה שאנחנו קוראים חבויות לנוסעים ולצדדים שלישיים – עד שני מיליארד דולר; מלחמה – עד מיליארד דולר; צדדים שלישיים במלחמה – אני לא רוצה להכפיל אבל זה מיליארד וחצי דולר.

יורם חטב: סך הכול, בפוליסה העיקרית זה שני מיליארד דולר.

ינון אזולאי: ערבות מדינה, המדינה נותנת את זה דרך איזו חברה?

גל לנדו: המדינה בעצם ערבה באופן ישיר כלפי אל על.

גל לנדו: במקרה של נזק, התשלום ייעשה ישירות על ידי המדינה.

ינון אזולאי: בשומר החומות הבאנו לפה גם משהו כזה וזה היה דרך - - -

אלכס קושניר: דרך חברת ענבל.

גל לנדו: דרך חברת ענבל, נכון.

ינון אזולאי: מה שונה?

גל לנדו: בשומר החומות, הביטוח שהופעל הוא רק ביטוח לסיכוני מלחמה.

גל לנדו: כאן, הביטוחים שאנחנו מבקשים להפעיל הם ביטוחים רחבים יותר.

גל לנדו: חברת ענבל, יש לה רישיון, המפקח על הביטוח, להנפיק אך ורק את הביטוח מסוג סיכוני מלחמה.

גל לנדו: היא לא יכולה להנפיק את כל הפוליסות הנדרשות כיום ולכן היינו צריכים לבצע ביטוח באופן ישיר על ידי ערבות המדינה ולא דרך חברת ביטוח.

ינון אזולאי: אוקיי.

ינון אזולאי: רק אם אפשר להסביר לנו מה הייתה הדחיפות דווקא הלילה, ולא נגיד מחר או ביום ראשון.

ינון אזולאי: הלילה יש טיסות?

יורם חטב: ההבנה שאין כיסוי ביטוחי לפעילות שקשורה לרוסיה.

אלכס קושניר: מתי הטיסה הראשונה שמתוכננת?

ינון אזולאי: מתי הטיסה הראשונה שצריכה לצאת לכיוון רוסיה?

יצחק אליאב: ב-6:00 בבוקר.

יצחק אליאב: אגב, הבקשה באה מהמדינה, לא באה מאל על.

יצחק אליאב: אנחנו לא ביקשנו בקשה חריגה בנושא אבל יש טיסה ב-6:00 בבוקר.

ינון אזולאי: ברור, כי אם לא, אתם לא הייתם מטיסים את האנשים.

אלכס קושניר: ואתמול היו טיסות?

יצחק אליאב: כן.

ינון אזולאי: אם אתמול היו טיסות ושלשום היו טיסות, לא מובן לי מה קרה פתאום, מה הדחיפות הזאת.

יצחק אליאב: יש סנקציות שהטילו.

ינון אזולאי: כן, אבל זה לא היום.

ינון אזולאי: הסנקציות זה כבר כמה ימים.

ולדימיר בליאק: לא.

ולדימיר בליאק: הסנקציות זה ביומיים האחרונים.

ינון אזולאי: אתמול היו טיסות.

ולדימיר בליאק: בעיקר ביומיים האחרונים.

ינון אזולאי: בואו נגיד ככה.

ינון אזולאי: אל על, מחר בבוקר, בלי הערבות לא הייתם מטיסים?

יצחק אליאב: לא היינו מטיסים.

יצחק אליאב: לא.

ינון אזולאי: אז איפה הציונות שלכם?

יורם חטב: זה לא עניין של ציונות.

יורם חטב: בעלי המטוסים שלנו הם לא ציונים.

אלכס קושניר: איך יש לך אנרגיה בשעה 1:20 בבוקר.

ולדימיר בליאק: כשהוא אמר שעתיים הוא לא צחק, הוא באמת התכוון לזה.

ינון אזולאי: אני חושב שהדיון צריך להיות באמת דיון מקיף ומעמיק, השאלות צריכות להישאל.

אלכס קושניר: חד-משמעית.

ינון אזולאי: אתה יודע, מחר יבואו וישאלו.

ינון אזולאי: זה יכול להיות גם בהומור אבל גם בצורה באמת יסודית – בלי לפרגן לעצמי אבל אני מפרגן ליושב-ראש שהוא מאתגר אותי.

יורם חטב: בעלי המטוסים הם לא אל על.

יורם חטב: אל על מחכירה מטוסים, חלקם בבעלותנו אבל שייכים או משועבדים לבנקים בכל העולם, והבנקים האלה לא מוכנים שרכוש שהם משעבדים יהיה חשוף לאיזשהן סנקציות כאלה ואחרות, ולכן היינו חייבים למצוא תחליף למבטחים, אחרת פשוט אי אפשר לטוס למקומות תחת סנקציות.

ינון אזולאי: אם המלחמה שם תימשך, ב-9 בחודש תצטרכו לבוא לפה עוד פעם לבקש הארכה?

יצחק אליאב: אם המצב ימשיך אותו דבר, אז כן.

יורם חטב: אם המדינה תחליט שהיא רוצה שנמשיך לטוס, כן.

ינון אזולאי: הבנתי.

ינון אזולאי: רק אם אתם יכולים להכין את זה לפני 1:00 בלילה.

אלכס קושניר: למה?

אלכס קושניר: אתה לא נהנה, ינון?

ינון אזולאי: אני נהנה אבל לא לבוא במיוחד ב-1:00 בלילה.

אלכס קושניר: למה?

אלכס קושניר: ביום רביעי אנחנו פה ב-1:00 בלילה.

ינון אזולאי: אז אין בעיה, אתם יכולים לעשות את זה גם ב-1:45.

יהלי רוטנברג: סליחה.

יהלי רוטנברג: אנחנו נבקש מהמדינה, לאור לקחי העבר, איזושהי מסגרת ערבות לנושאי חירום כאלה ונדווח פעם בשנה לוועדה על המימוש.

יהלי רוטנברג: ככה לא נצליח להטריח את כולם ב-1:00 בלילה.

אלכס קושניר: אני לא בטוח שאנחנו נסכים לכזה דבר, יהלי.

ינון אזולאי: אתה גם ככה לא מטריח את כולם, אנחנו בסך הכול שלושה ח"כים, אין לנו בעיה.

ולדימיר בליאק: לבוא לפה לשעתיים זה בסדר גמור.

קריאה: נדבר על זה.

יורם חטב: אני חושב שברור שהסנקציות לא ייפסקו ב-9 בחודש.

יורם חטב: הבקשה של המדינה היא עד ה-9 אבל - - -

אלכס קושניר: חברים, בואו נתרכז בדיון על הערבות ולא על הסנקציות.

ינון אזולאי: לא.

ינון אזולאי: הוא אומר שהערבות, בגלל זה הוא יצטרך להאריך.

אלכס קושניר: בסדר.

אלכס קושניר: אנחנו נגיע לשבוע הבא ונראה מה קורה.

אלכס קושניר: עוד שאלות?

אלכס קושניר: צריך להקריא את זה?

שלומית ארליך: לא צריך להקריא את זה, צריך רק להצביע.

שלומית ארליך: רק נגיד שלפי חוק ערבויות מטעם המדינה, סעיף 2(ב) קובע שתוקפו של אישור שנתנה הוועדה לפי הוראות סעיף קטן (א), שמדבר על זה שהערבות טעונה אישור ועדת הכספים, יהיה לשנתיים אלא אם כן קבעה הוועדה כי תוקפו יהיה לתקופה קצרה יותר.

שלומית ארליך: אז אנחנו רוצים לקבוע לגבי התוקף?

אלכס קושניר: אנחנו רוצים לקבוע עד ה-9 במרס, כפי שביקשה הממשלה.

שלומית ארליך: אוקיי.

שלומית ארליך: זה יצוין באישור.

אלכס קושניר: אוקיי.

אלכס קושניר: אני מעלה להצבעה את אישור מסגרת ערבות המדינה לחברות התעופה הישראליות עבור הפעלת קווי תעופה בקו ישראל רוסיה.

שלומית ארליך: האישור יינתן עד 9 במרס.

אלכס קושניר: והאישור יינתן עד יום 9 במרס – כולל?

שלומית ארליך: כן.

אלכס קושניר: כולל 9 במרס.

אלכס קושניר: נכון?

יורם חטב: כתוב: עד ליום 9 במרס, כולל, עד 12:00 בלילה.

אלכס קושניר: אוקיי.

אלכס קושניר: מי בעד?

אלכס קושניר: מי נגד?

אלכס קושניר: אושר.

אלכס קושניר: המסגרת אושרה, ואנחנו ניפגש פה ב-9 במרס, 23:45.

אלכס קושניר: תודה רבה, הישיבה נעולה.